ધરા-વ્યોમના સ્વભાવમાં જમીન-આસમાન જેટલું અંતર હતું. પરંતુ વ્યોમ ધરાની બધી જ ઇચ્છાઓ જાણતો હોય તેમ ધરાની જાણબહાર તેનું Resume આપી ધરા માટે લેકચરરની જોબ શોધી કાઢી. ઇન્ટરવ્યુનાં દિવસે શાકભાજી લેવા જતી ધરાને રોકીને કહ્યું કે, રાજકુમારીજી આજે તમારી સ્કુટીને બદલે મારી કારમાં આવોને...તમારા સારથિ બનવાનું સૌભાગ્ય પ્રાપ્ત કરવું મને ગમશે? ધરા હસી, તેને વ્યોમની વિનમ્રતા માટે માન થઇ આવ્યું. જ્યારે તેને ઇન્ટરવ્યુની ખબર પડી ત્યારે તેના આર્શ્ચયનો પાર ન રહ્યો અને તેને જોબ પણ મળી ગઇ. આવું જ સરપ્રાઇઝ જ્યારે વ્યોમે તેની જાણબહાર ધરાએ કોલેજકાળ દરમિયાન લખેલી કવિતાઓનો ગ્રંથ પબ્લીસ કરી તેનું વિમોચન કર્યુ ત્યારે થયું હતું. અરે....! બેસ્ટસેલર બનેલી અને અનેક એવોર્ડસ જીતેલી પોતાની નવલકથા ‘સપ્તમે સખા’ પણ વ્યોમ ને જ આભારી હતી. વ્યોમે જ તેને વિષય આપ્યો હતો કે તું મિત્ર બનીને પરસ્પર અનુસરતાં અને સ્પર્ધકને બદલે સહાયક થઇને જીવતાં પતિ-પત્નિની વાત લખ અને ધરાએ કૃષ્ણ-રૂકમણિના ઉદાહરણ અને સપ્તપદીના મંત્રોના ભાવાર્થ સાથે નવલકથા લખી, તેને સાતમી સપ્ત પદીના ભાવર્થ મુજબ ‘સપ્તમે સખા’ શિર્ષક આપ્યું. જે બેસ્ટસેલર બની ગઇ. વ્યોમે પોતાની જોબની સેલરી તથા લેખનકાર્યથી પ્રાપ્ત થતી ધનરાશિ ધરાને પોતાને માટે વાપરવા કહ્યું અને ધરાએ ‘સુશ્રુષા’ ચેરીટેબલ ટ્રસ્ટની સ્થાપના કરી.